Задача:  След внимателен прочит на дадените откъси от Шилер и Кант формулирайте кратко с позовавания и свои аргументи какво дава основание на Шилер да твърди, че установеното от Кант положение за красивото е „необикновено плодоносно“, но „може да получи обяснението си едва от моята теория“.  

ФРИДРИХ ШИЛЕР. Писма до Готфрид Кьорнер (1792-1793): Свобода в явлението и красота са една и също. Красивото на изкуството

	Без съмнение разумът е нужен, за да употреби това обективно свойство на нещата тъкмо така, както е случаят при красивото. Но тази субективна употреба не премахва обективността на основанието, защото също така е и със съвършеното, с доброто, с полезното, без поради това да е по-малко обоснована обективността на тези предикати.  „Безспорно едва разумът влага в обекта самото понятие за свобода, или положителното с това, че разглежда обекта под формата на волята, но разумът не придава на обекта отрицателното на това понятие, а го намира вече предварително вложено в същия. Основанието за свободата, която се признава на обекта, лежи следователно все пак в самия обект, при все че свободата лежи само в разума“.
	Кант в своята „Критика на способността а съждение“, с. 177, установява едно положение, което е необикновено плодоносно и което, както мисля, може да получи обяснението си едва от моята теория. Природата, казва той, е красива, когато изглежда като изкуство; изкуството е красиво, когато изглежда като природа. Това положение превръща значи техниката в съществен реквизит на природно красивото, а свободата в съществено условие на красивото в изкуството. Но тъй като красивото в изкуството вече само по себе си включва идеята за техниката, природно красивото – идеята за свободата, значи сам Кант признава, че красотата не е нищо друго освен природа в техниката, свобода в съобразността с изкуството.
Първо, ние трябва да знаем, че красивото нещо е природно нещо, т.е. че то е красиво чрез самото себе си; второ, трябва да ни изглежда, като че то е красиво чрез едно правило, защото Кант казва, че трябва да изглежда като изкуство. Двете представи: то е красиво чрез самото себе си и то е красиво чрез едно правило, могат да се обединят обаче само по един-единствен начин, а именно като се каже: то е красиво чрез едно правило, което самò си е дало. Автономия в техниката, свобода в съобразността с изкуството.
От дотук казаното би могло да се стори някому, като че свобода и съобразност с изкуството имат напълно еднаква претенция да доставят удоволствието, което ни вдъхва красотата, като че техниката стои на еднакво ниво със свободата и безспорно тогава не бих бил никак прав, когато при изяснението на красивото (автономия в явлението) се съобразих само със свободата и съвсем не споменах техниката. Но моята дефиниция бе съвсем точно отмерена. Техника и свобода нямат същото отношение към красивото. Единствено свободата е основанието на красивото, техниката е само основанието на представата ни за свободата; свободата следователно е непосредственото основание, техниката е само косвено условието за красотата. Техниката[footnoteRef:1] допринася само дотолкова за красотата, доколкото служи за това да извика представата за свободата. [1:  Тук „техника“ трябва да се разбира в Аристотеловия смисъл на думата technē като „изкуство“, „умение“, „майсторство“, „усвояване“. Ето какво е отбелязано в Речника на Аристотел на Pierre Pellegrin (Le vocabulaire d’Aristote. P., 2001, p. 6-10):
Technē е форма на знание с множество характеристики. Най-напред, тя става достояние на хора с опит, а опитът се определя главно като начин да се избегне случайността. Опит и technē са истински знания, най-вече защото са в състояние да предвидят своя резултат. Аристотел предпочита примера с истинския лекар, който лекува съобразно прогнозата си, защото притежава technē, обратно на шарлатаните, успяващи по някакъв късмет. Впрочем, в началото на Метафизика пак с медицински пример Аристотел илюстрира втората характеристика на technē – да бъде едновременно универсална и идеална, или, както казва, “различна от общите усещания”: медицината е technē, доколкото разкрива способността си да построява универсални съждения като следното:”такова лекарство лекува такава и такава болест, засягаща такъв темперамент”. В този смисъл technē може да обясни своите процедури и резултати, минали и бъдещи, а не само да констатира връзките в природата. Най-сетне technē може да се предава чрез рационално обучение. Ясно е, че всички характеристики на technē са свързани помежду си.
Към края на уводната глава на Метафизика Аристотел установява различието между изкуствата, technai, и нахвърля недотам изчерпателна история на тяхното откриване, от която могат да се извлекат множество елементи. Изкуствата са се появили, ни казва Аристотел, тъкмо в областта на “житейските необходимости”, но тяхното въздействие не е придало на тази област превъзходство над опита и рутината. Ако хората бяха приковани към логиката на полезното, най-вероятно никога не биха възприели, нито пък открили каквото и да е изкуство. Оказва се обаче, че хората са също способни да се възхищават именно на онова, което съставя особеността и величието на изкуството, на неговия научен характер – Аристотел говори за “мъдрост”, което ги кара да се възхищават на откривателите на  technai. Така Аристотел дава философска версия на едно общо за гърците чувство, които често са обожествявали или героизирали откривателите на technai, също както основателите на градовете. Но историята на откритията в различните изкуства има една посока: хората най-напред са достигнали до изкуствата, засягащи “житейските необходимости”, после до онези, отнасящи се до удоволствието, включващи, между другото, тези, които ние наричаме “изящни изкуства”, и накрая са стигнали до изкуствата, проявяващи знания като математиката, която не визира нито полза, нито удоволствие, а единствено незаинтересовано интелектуално съзерцание: тях Аристотел нарича “науки” (epistemai). Следователно в Аристотеловия анализ  technē е начин – или един от начините – за саморазгръщането на рационалната природа на човечеството. 
Изкуството и сравняването му с природата е философски най-плодотворната опозиция. Природата поддържа единно онова, което изкуството разединява. В природните същества няма разграничение между обекта и артиста. По-точно в природните същества задвижващата, формалната и финалната причина стигат до съвпадение. Аристотел определя на природата фундаменталната позиция, дори да си служи с технически сравнения, за да разбере природните процеси. Оттук и прочутата му формула, според която “изкуството подражава природата” (Физика II, 2, 194a21). – Превод Л. Д. ] 

ИМАНУЕЛ КАНТ. Критика на способността за съждение. Част първа. 
Книга втора, § 43-46

	§ 43 За изкуството изобщо
Изкуството  се различава от природата, както правене (facere) от постъпване или действане изобщо (agеre), а продуктът или резултатът на изкуството като произведение (opus) се различава от продукта на природата като действие (effectus). 
По правило изкуство би трябвало да се нарича само произвеждането чрез свобода, тоест чрез свободен избор, който поставя разум в основата на постъпките си. Защото, въпреки че обичат да наричат произведение на изкуството продукта на пчелите (правилно изградените восъчни пити), това става все пак само по аналогия с изкуството; щом като се размисли, че тяхната работа не се основава на никакво собствено рационално разсъждение, веднага се казва, че е продукт на тяхната природа (на инстинкта), и като изкуство се приписва само на техния създател. <…>


§ 44 За изящното изкуство
<…> Изящните изкуства, напротив, са начин за представяне, който е целесъобразен сам за себе си и макар и без цел, все пак поощрява културата на способностите на духа към общителност.
Всеобщата съобщимост на едно удоволствие съдържа още в понятието си, че то не трябва да бъде удоволствие на насладата от простото усещане, а на рефлексията; и така естетическото изкуство като изящно изкуство е такова, което има за мерило рефлектиращата способност за съждение, а не сетивното усещане. <…>
§ 45 Изящното изкуство е изкуство, доколкото същевременно изглежда и да е природа
При едно произведение на изящното изкуство трябва да имаме съзнанието, че то е изкуство, а не природа; но все пак целесъобразността във формата на това произведение трябва да изглежда така свободна от всяка принуда на правила, като че то е произведение само на природата. Върху това чувство за свободата в играта на нашите познавателни способности, която трябва същевременно да бъде целесъобразна, почива онова удоволствие, което единствено е всеобщо съобщимо, без все пак да се основава на понятия. Природата беше красива, когато същевременно изглеждаше като изкуство; а изкуството може да се нарече изящно само ако имаме съзнанието, че е изкуство, и все пак ни изглежда като природа.
Защото ние можем изобщо да кажем, все едно дали се отнася до красотата на природата или на изкуството: красиво е това, което се харесва в простата преценка (не в сетивното усещане, нито чрез понятие). Но изкуството винаги има определено намерение да произведе нещо. Ако това обаче би било само усещане (нещо само субективно), което би трябвало да се придружава от удоволствие, това произведение би се харесало в преценката само посредством сетивното чувство. Ако намерението би било насочено към произвеждането на един определен обект, тогава, ако то се постига чрез изкуството, обектът би се харесал само чрез понятия.  Но и в двата случая изкуството не би се харесало в простата преценка, т.е. не като изящно, а като механично изкуство.
Следователно целесъобразността в произведението на изящното изкуство, макар и да е преднамерена, все пак не трябва да изглежда преднамерена; т.е. на изящното изкуство трябва да се гледа като на природа, макар и да имаме съзнанието, че е изкуство. Но като природа едно произведение на изкуството изглежда чрез това, че в него се намира наистина цялата точност в съгласието с правила, единствено според които произведението може да стане това, което трябва да бъде; но без педантизъм, без да прозира школската форма, т.е. без да се забелязва и следа, че правилото е стояло пред очите на художника и е сковало неговите духовни сили.   
§ 46 Изящното изкуство е изкуство на гения
	Геният е талантът (природна дарба), който дава на изкуството правилото. Тъй като талантът като вродена продуктивна способност на художника принадлежи самият към природата, то бихме могли да се изразим и така: геният  е вродената дарба на духа (ingenium), чрез която природата дава на изкуството правилото <…> Затова създателят на едно произведение, което той дължи на своя гений, сам не знае как се оказват у него идеите за това произведение, също и не е във властта му по желание или планомерно да ги измисля и съобщава на други в такива предписания, които да им помогнат да създадат подобни произведения… 
[bookmark: _GoBack]	Всички са съгласни, че геният следва напълно да бъде противопоставен на духа на подражанието.
